《升彼高堂为毛太安人寿》
明代·顾清

升彼高堂，酌其兕觥。兕觥欣欣，春酒载盈。维彼硕人，是介是承。

硕人雍雍，厥德洵美。载其有家，维惠恭止。维惠恭止，休其承祉。

其祉伊何，兰茁其芽。处也家宝，出维国华。国华有辉，维帝宠嘉。

锡之鸾书，曰汝之报。汝考汝母，汝迪汝教。维往莫追，生也永耀。

硕人拜命，弗掖弗持。珠翟霞裳，象服孔宜。邦人来观，秩秩其仪。

其仪秩秩，其容有怿。乃筵斯堂，乃几斯席。硕人燕胥，笾豆有绎。

维南有山，维东有海。硕人寿考，终燕乐岂。山石弗砺，海波弗尘。

维彼硕人，于千百春。

作者简介：顾清（1460-1528）字士廉，江南华亭人，弘治六年（1493）进士，官至南京礼部尚书。诗清新婉丽，天趣盎然。著有《东江家藏集》《松江府志》等。